***Красивото и грозното в живота и в спорта***

През един топъл ден на миналия месец се замислих за красивото и грозното в живота ни. Това е обширна тема, която засяга нас, хората, но пък за да разберем тази философия ни трябва поне малко въображение. Предполагам в главата ви изникват възможно най-много въпроси, но аз ще ви задам само един: *„В днешно време какво биха разбрали хората под „красиво“ и „грозно“?“*

Всеки едни от нас има различна гледна точка за каквото и да е било, но истината е, че красивото и грозното са навсякъде в нашия живот. Те вървят ръка за ръка и понякога ние ги бъркаме. Тези две понятия са коренно различни по свой си начин. Те могат да се открият най-вече в хората, които ни заобикалят – в държанието им, в постъпките, в качествата, дори в мислите. Но най-важното е съдържанието, което човек крие дълбоко в душата си. Всички мислим, че съществува само външна красота и че тя е най-важната за едно същество. Обаче красотата се крие в *доверието, уважението, добротата, искреността, толерантността, интелигентността* и още куп добродетели, които един човек би могъл да притежава, стига да иска. За съжаление в живота много често се сблъскваме и с отрицателните качества на хората, а именно това е грозното в човешкия свят*. Предателството, лъжата, лицемерието, измамата* и още твърде много черти, които реално карат един човек да изглежда в нашите очи противен и нискостойностен.

На този свят, в който съществуваме и живеем, представите за красивото и грозното си противоречат. Те имат множество лица и най-популярният пример за това е **Мирът и Войната**. Независимо за каква кауза, в една война умират хиляди души. Нека обаче не гледаме толкова повърхностно и лошо за тези две понятия. Всяко нещо е красиво в един аспект и грозно в друг, както и красивото може да бъде грозно и обратното. Не искам да изглежда, че „защитавам“ грозното, но понякога то може да бъде по-красиво и от красивото. Предполагам се чудите защо мисля така? Лесно е. Представете си *цветна картина*, толкова перфектна откъм цветове и замисъл, че се чудите как е сътворена изобщо. Както знаете цветните изображения хващат окото. Но не забравяйте, не е нужно една картина да бъде изцяло цветна и всичко в нея да е в идилия, за да е красива. Впечатляващо изкуство може да бъде превърнато в една мрачна, загадъчна или зловеща картина. Черни и бели цветове, които карат подсъзнанието ни да си измисля истории по монотонното платно.

Понякога тъмнината е предпочитана от светлината, както грозното от красивото. Няма как светът да бъде без едното или другото, защото те се допълват и правят едно цяло. Както няма безгрешен човек. Всеки си има своите минуси и плюсове, които правят един човек разнообразен в очите на другите.

Нека погледнем *природата*, нима там не се крие красивото и грозното. Повечето от моите приятели смятат, че идеалното време се крие в това да се топлят от яркото слънце, да слушат песните на птичките и да гледат красивите разцъфнати дървета. Съгласна съм с тях, но до ден днешен не разбрах защо не харесват бурята в един мрачен ден. Нима тя не е красива също? Да видиш светкавица как пронизва небето, да те накара да настръхнеш и да искаш това да свършва по-бързо. Но защо? Не може ли за момент да се порадваме на природните стихии, които ни напомнят дори за миг, че никой не може да се сравнява с майката природа?

Красивото и грозното обаче се крият и *в спорта*. Ние свързваме хубавите моменти с красивото и лошите с грозното. *Провалът, загубата, грешките, разочарованията*...все такива неща. Но трябва да запомним едно, че те съществуват, за да ни направят по-силни, за да ни покажат, че следващият път ще е по-добре, че следващият път ще бъдем по-упорити. Със сигурност вашите близки или приятели са ви казвали да не се отказвате, независимо дали се получава или не. Има ли желание, има и начин, и когато един човек го осъзнае, той ще знае как да се справи занапред. Никога не трябва да се отказваме, защото никога не знаем колко близко сме до победата. **Провалът е само спънка до успеха** и точно тук се крие красивото, защото животът е низ от красиви и лоши мигове, които остават следи в човешката душа. Красотата е сила и тя те вдъхновява да твориш, да вървиш напред с високо вдигната глава и с усмивка на лицето.

В спорта, както и в живота, печелим едно, за да загубим друго - едно от правилата на живота. Взимаме едното за сметка на другото. **Животът е непрекъсната загуба** и затова най-важното е, когато губим, да го направим с достойнство. Първо трябва да се научим да приемаме загубите, за да се научим да печелим.

Красивото в спорта преобладава повече отколкото грозното. Той ни помага за развиването на човешките качества като *борбеност, устойчивост, дисциплина, кураж, постоянство, търпение и концентрация*. Спортът може да ни помогне занапред в живота ни. Чрез него ние се научаваме да си поставяме конкретна цел и нейното осъществяване без да се отклоняваме от пречки и проблеми, които срещаме по пътя си; умението да се справяме с напрежението и стреса; желанието да действаме и да се усъвършенстваме постоянно; да имаме смелостта да се изправим пред страхове ни. Най-важното е, че всеки ден трябва да действаме и да правим малки стъпки по пътя към реализиране на нашата крайна цел. Спортът ни помага да работим в екип, да бъдем по-сръчни и да се адаптираме по-бързо с всички нови промени и обстоятелства. Победата може да бъде най-важното нещо, което сме си поставяли като цел, но често пъти губим дадена битка или мач. Никога не трябва да забравяме, че нашият успех може да мотивира и да помага за развитието на много хора**. Винаги трябва да се стремим да служим за пример!** Може да си мислим, че не сме достатъчно добри в дадена дисциплина, но въпреки това да има хора, които да ни се възхищават.

Красивото и грозното са относителни понятия, за които няма точни определения. Всеки един от нас може да ги пречупи през собствения си поглед. Красивото и грозното може да ги срещнем навсякъде, *друг е въпросът дали за мен то ще бъде красиво, а за вас грозно.*

Виктория Валентинова Петрова, 11 „Д“